《归朝欢 其一 送汪雯远计偕》
清代·俞士彪

把酒送君歧路侧。残菊疏杨留落日。轻裘短剑入皇都，天涯谁个非相识。

风流年少客。青山碧水供行色。听旗亭，秋棠佳句，声价重京国。

董生对罢天人策。身惹御炉香拂拂。玉阶醉插杏花游，金闺夜点红灯出。

功名安可测。三公那必皆头白。莫留连，布帆高挂，快趁西风力。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。